**Til patienten**

Information om deltagelse i et videnskabeligt forsøg for indlagte patienter med COVID-19 og svær iltmangel

**Forsøgets titel**

Low dose hydrocortisone in patients with COVID-19 and severe hypoxia – the COVID Steroid Trial

**Dansk titel**

Lav-dosis hydrocortison til patienter med COVID-19 og svær iltmangel

**Indledning**

Vi vil spørge dig, om du vil give tilladelse til, at du deltager i et sundhedsvidenskabeligt forsøg. Du har haft en svær infektion med coronavirus, som har medført, at du er indlagt på hospitalet. Forsøget er påbegyndt under den akutte behandling og en forsøgsværge gav tilladelse til, at du kom med i forsøget. Du skulle behandles hurtigt og din tilstand gjorde, at vi ikke var i stand til at spørge dig direkte, om du ønskede at indgå i forsøget.

Nu hvor du er i bedring, vil vi spørge dig, om du vil fortsætte i forsøget. Du skal fuldt ud forstå, hvad forsøget går ud på, og hvorfor vi gennemfører forsøget. Læs denne deltagerinformation grundigt igennem.

Du vil få en samtale med den forsøgsansvarlige læge eller en anden fra forsøgsgruppen om forsøget, hvor deltagerinformationen vil blive uddybet, og hvor du kan stille spørgsmål. Du er velkommen til at tage et familiemedlem, en ven eller en bekendt med til samtalen.

Hvis du beslutter dig for at forsætte din deltagelse i forsøget, vil vi bede dig om at underskrive en samtykkeerklæring. Husk, at du har ret til mindst 24 timers betænkningstid, før du beslutter dig.

Det er frivilligt at deltage i forsøget, og du kan sige nej. Du kan også når som helst og uden at give en grund trække dit samtykke tilbage, uden at det vil få indflydelse på den øvrige behandling.

**Baggrund**

Severe acute respiratory syndrome coronavirus 2 (SARS-CoV-2) er en ny virus, der kan medføre svær infektion i luftvejene (COVID-19). COVID-19 blev første gang beskrevet i Kina i december 2019. Der findes ingen specifik behandling mod sygdommen. Den nuværende behandling er derfor understøttende.

Det er vist, at binyrebarkhormon hjælper patienter med blodforgiftning eller svært lungesvigt forårsaget af bakterier, men vi ved ikke om binyrebarkhormon også hjælper patienter med svær COVID-19. Der er forskning, som tyder på, at binyrebarkhormon er gavnligt til COVID-19, men der er også forskning som viser, at bivirkningerne ved binyrebarkhormon kan være alvorlige. Vi formoder, at binyrebarkhormon i mange tilfælde vil have en gavnlig effekt, men vi kan ikke garantere, at det vil være tilfældet for dig.

**Formål med forsøget**

Formålet med forsøget er at undersøge, om binyrebarkhormon (hydrocortison) øger antallet af dage live uden livsunderstøttende behandling (respirator, kredsløbsbehandling og dialyse) hos patienter med COVID-19 og svær iltmangel.

**Praktisk fremgangsmåde**

I forsøget er du enten blevet behandlet med binyrebarkhormon (200 mg hydrocortison) eller placebo (uvirksomt isotonisk saltvand) i 7 dage. Det er tilfældigt tildelt, om du har modtaget binyrebarkhormon eller saltvand. Patienterne er blevet behandlet på to forskellige måder, så vi kan vurdere effekten af binyrebarkhormonet; dette gøres ved, at gruppen af patienter, der modtager binyrebarkhormon sammenlignes med en gruppe patienter, som ikke modtager behandling (placebogruppen). På nuværende tidspunkt ved vi ikke hvilken behandling du har modtaget. Det vil først kunne oplyses, når forsøget er helt afsluttet.

Ved forsøgets afslutning vil vi opgøre hvor længe forsøgsdeltagerne modtog livsunderstøttende behandling, om der var bivirkninger, hvor længe de lå på hospitalet og hvor mange der overlevede. Forsøget udføres på 16 hospitaler i Danmark, hvorfra i alt 1000 patienter skal indgå. Et år efter din deltagelse i forsøget, vil vi ringe til dig og spørge til din livskvalitet.

**Nytte ved forsøget**

Vi kan ikke love, at du vil have gavn af at deltage i forsøget. Vi har en formodning om, at binyrebarkhormon er gavnligt for patienter med COVID-19 og svær iltmangel, men da der er tale om et sundhedsvidenskabeligt forsøg, kan vi ikke love, at det vil være tilfældet for netop dig.

Din deltagelse er medvirkende til, at vi opnår vigtig viden om, hvordan vi bedst behandler patienter med svær COVID-19. Forsøget er forbundet med minimale risici, da patienter med størst risiko for bivirkninger ikke kan deltage. Vi mener, at forsøgets resultater vil bidrage til forbedret behandling af fremtidige patienter med svær COVID-19.

**Hvem KAN deltage?**

Du kan deltage hvis du er 18 år eller ældre, indlagt med COVID-19 og har svær iltmangel med behov for højt ilttilskud eller respirator.

**Hvem kan IKKE deltage?**

Du kan ikke deltage, hvis:

* du allerede er i behandling med binyrebarkhormon
* du har invasiv svampeinfektion
* du er allergisk overfor hydrocortison
* du har været respiratorbehandlet i mere end 48 timer

Hvis du er kvinde under 60 år, skal der foreligge en negativ graviditetstest, før du kan deltage.

**Afbrydelse af forsøget for den enkelte forsøgsperson**Du kan til enhver tid trække dig ud af forsøget uden begrundelse herfor. Hvis dette bliver nødvendigt, vil det ikke få betydning for dit forhold til lægerne i afdelingen eller din behandling. Du vil fortsætte med at få samme standardbehandling som alle andre patienter.

Lægerne på afdelingen kan også vælge at afbryde forsøget, og du vil i så fald få direkte besked om årsagen hertil.

**Ulemper**

Forsøget medfører ingen ulemper for dig.

**Bivirkninger, risici og komplikationer**

Hydrocortison er et hyppigt anvendt og velkendt præparat. De mest almindelige bivirkninger omfatter hævelser på grund af væskeophobning i kroppen, for lidt kalium i blodet, fremprovokering eller forværring af sukkersyge og svækkelse af musklerne.

Alvorlige bivirkninger er sjældne og består i allergiske reaktioner (meget sjældne, og som regel ikke alvorlige), infektioner (sjældne, men alvorlige) og blødning fra mave-tarm-kanalen (sjælden, og som regel ikke alvorlig).

Behandling med saltvand har ingen bivirkninger i de mængder, der indgives i dette forsøg. Ved behandling med saltvand er der risiko for at du ikke får en eventuel gavnlig effekt af hydrocortison.

Der kan være risici ved forsøget, som vi endnu ikke kender. Hvis vi opdager bivirkninger, som vi ikke allerede har fortalt dig om, vil du blive orienteret med det samme.

**Fortrolighed og tavshedspligt**

Alle oplysninger vil blive behandlet fortroligt og ved indberetning og offentliggørelse af forsøgsresultaterne vil du være anonym. Lægemiddelstyrelsen, sponsor, GCP-enheden og den forsøgsansvarlige læge har adgang til hele din journal for at sikre at forsøget forløber som planlagt. Disse personer er underlagt tavshedspligt.

Under hele forsøgets forløb gælder Databeskyttelsesloven og Databeskyttelsesforordningen.

**Finansiering af forsøget**

Initiativtager til projektet er professor Anders Perner og læger fra flere intensiv- og infektionsmedicinske afdelinger i Danmark, som har ansøgt og fortsat ansøger offentlige og private fonde om midler til finansieringen.

Novo Nordisk Fonden har bevilliget 5.000.000 kr. til forsøgets udførelse. Pengene går til dataindsamling og aflønning af personale. De enkelte forsøgsafdelinger modtager ikke penge for at inkludere patienter i forsøget. Ingen af de forsøgsansvarlige har økonomisk tilknytning til virksomheder eller fonde, der kunne tænkes at have interesser i resultatet af dette forsøg.

**Forsikring**

Du vil under forsøget være dækket af hospitalets forsikring.

# Adgang til forsøgets resultater

Når forsøget er afsluttet (forventeligt december 2020), vil resultaterne blive offentliggjort i et internationalt videnskabeligt tidsskrift. Ønsker du information om projektets resultater, herunder om evt. konsekvenser for dig, kan du kontakte undertegnede.

# Kontakt

Vi håber at denne information har givet tilstrækkeligt indblik i, hvad det vil sige at deltage i forsøget, og den skaber grundlag for beslutningen om eventuel deltagelse. Yderligere information om forsøget kan opnås ved at kontakte undertegnede og vi opfordrer til at læse yderligere i

vedhæftede dokument ”Forsøgspersoners rettigheder i et sundhedsvidenskabeligt forskningsprojekt” fra National Videnskabsetisk komite.

Hvis du har nogen spørgsmål, vil vi bede dig kontakte undertegnede.

Med venlig hilsen

Anders Perner

Professor, overlæge, ph.d.

Intensiv Terapiklinik, Rigshospitalet

Blegdamsvej 9, 2100 København Ø

Tel.: 3545 4131

|  |
| --- |
| E-mail: anders.perner@regionh.dk |

[Indsæt primær investigator]

[Indsæt kontaktinformationer for primær investigator]